আমাদের যে ভাবনাটি সে সময় কাজ করছিল তা হল, ইরানে দুই হাজারেরও বেশী যে বাংলাদেশী ডাক্তার চাকুরি করছে তাদের মাঝে কিভাবে ইসলামী সচেতনতা বৃদ্ধি করা যায় সেটি। এ ভাবনা থেকেই আমরা বিভিন্ন ছুটির দিন, ঈদের দিন -এগুলোকে সামনে রেখে বেশী বেশী ডাক্তারদের নিয়ে বিভিন্ন বিষয় নিয়ে আলচনা সভা বা স্টাডি সার্কেলের আয়জন করতাম। ইরান একটি বিশাল দেশ। ইরান ভেঙ্গে অনেকগুলি বাংলাদেশ সৃষ্টি হতে পারে। হাজার হাজার মাইল দূরের ডাক্তারদের একত্রিত করা সহজ ব্যাপার নয়। এ দূরত্ব দূর করতে আমরা উদ্যেগ নিলাম পত্রিকা বের করার। কিন্তু বাংলা ছাপাখানা কোথায় পাবো? আমরা স্বিদ্ধান্ত নিলাম হাতে লিখেই বের করবো। মোহাম্মদ উল্লাহ ভাইয়ের হাতের লেখা ছিল চমৎকার। পত্রিকার নাম দিয়েছিলাম “সংহতি”। এ নামের পিছনেও একটি কারণ ছিল। বাংলাদেশীরা সচারাচরই অতি বিভক্তিপ্রবন ও কলহপ্রবন। যেখানে যায় সেখানেই সে কলহ-বিবাদ সাখেই নিয়েই হাজির হয়। ইরানে তখন নানা চেতনা, নানা মতবাদ ও নানাদলের বাংলাদেশী ডাক্তার। তাদের মধ্যে একতা বা সংহতি প্রতিষ্ঠার উদ্যোগ নিয়ে এ পত্রিকার যাত্রা শুরু হয়। সংহতির জন্যও আদর্শিক ভিত্তি চাই। আমাদের জন্য সেটি ছিল ইসলাম ও মুসলমানদের কল্যানচিন্তা। প্রথম সংখ্যাটি বের করলাম ৬ পৃষ্ঠার। কিন্তু পরপবর্তিতে তা ২৬ পৃষ্ঠাতে গিয়ে পৌছেছিল। প্রতি মাসে নিয়মিত বের করতাম। পুরা পত্রিকাটি মোহাম্মদ ভাই ধৈর্য্ ধরে লিখতেন। তারপর সে পৃষ্ঠাগুলোকে ফটোকপি ও স্ট্যাপল করে সমগ্র ইরানের বিভিন্ন ব্যাক্তিদের ঠিকানায় পোস্ট করতাম। বাংলাদেশেও বিভিন্ন প্রতিষ্ঠান ও লাইব্রেরীতে পাঠাতাম। অনেকে বাংলাদেশ থেকে বহু টাকা খরচ করে মতামত পাঠাতেন। বাংলাদেশী ডাক্তারদের পক্ষ থেকে এটিই ছিল একমাত্র উদ্যেগ। অনেকের মধ্যেই এ পত্রিকা কিছুটা হলেও চেতনায় সাড়া তুলেছিল। আর এ পত্রিকা বের করার বড় কৃতিত্ব ছিল মোহাম্মদ উল্লাহ ভাইয়ের। এমন বুদ্ধিবৃত্তিক কাজকে তিনি যে কতটা ভাল বাসতেন সেটির প্রমান তিনি এভাবে রেখেছেন।